CELEX: 32013D0260
Language: sk
Date: 2013-05-31 00:00:00
Title: 2013/260/EÚ: Rozhodnutie Komisie z  31. mája 2013 o opatrení, ktoré Nemecko prijalo podľa článku 11 smernice Európskeho parlamentu a Rady 2006/42/ES o strojových zariadeniach a ktorým zakazuje, aby sa na trh uviedla reťazová píla typu HV 0003 vyrobená spoločnosťou Regal Tools Co. Ltd [oznámené pod číslom C(2013) 3125]  Text s významom pre EHP

4.6.2013   
            
            
               SK
            
            
               Úradný vestník Európskej únie
            
            
               L 150/31
            
         ROZHODNUTIE KOMISIE
   z 31. mája 2013
   o opatrení, ktoré Nemecko prijalo podľa článku 11 smernice Európskeho parlamentu a Rady 2006/42/ES o strojových zariadeniach a ktorým zakazuje, aby sa na trh uviedla reťazová píla typu HV 0003 vyrobená spoločnosťou Regal Tools Co. Ltd
   [oznámené pod číslom C(2013) 3125]
   (Text s významom pre EHP)
   (2013/260/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2006/42/ES (1) o strojových zariadeniach, a najmä na jej článok 11,
   keďže:
   
               (1)
            
            
               V súlade s článkom 11 ods. 2 smernice 2006/42/ES nemecké orgány Komisiu a ostatné členské štáty informovali o opatrení, ktorým zakazujú, aby sa na trh uviedla reťazová píla typu HV 0003 vyrábaná spoločnosťou Regal Tools Co. Ltd., Technology Industrial Park, Chengxin Road 223, Yongkang, Čína, a do EÚ dovážaná spoločnosťou Bergner Europe GmbH, Am Seestern 18, 40547 Düsseldorf, Nemecko.
            
         
               (2)
            
            
               Dôvodom opatrenia, ktoré nemecké orgány uviedli, je nesúlad reťazovej píly s týmito základnými zdravotnými a bezpečnostnými požiadavkami stanovenými v prílohe I k smernici 2006/42/ES (s odkazom na špecifikácie príslušnej európskej harmonizovanej normy EN ISO 11681-1):
               
                           1.3.2.
                        
                        
                           Riziko zničenia počas prevádzky:
                           Zadná aj predná rukovať reťazovej píly zlyhala v skúškach pevnosti stanovených v príslušnej európskej harmonizovanej norme (EN ISO 11681-1:2008 – časť 5.2.1);
                        
                     
                           1.7.4.
                        
                        
                           Pokyny:
                           Pokyny neobsahovali obchodný názov a celú adresu výrobcu [1.7.4.2 a)], vyhlásenie o zhode ES [1.7.4.2 c)], všeobecný opis strojového zariadenia [1.7.4.2 d)], informácie o emisiách hluku prenášaných vzduchom [1.7.4.2 u)] ani informácie o vibráciách, ktoré nástroj prenáša (2.2.1.1).
                        
                     
                           2.3 c)
                        
                        
                           Automatické brzdenie:
                           Reťazová píla sa nezastavila v dostatočne krátkom čase, keď bola aktivovaná ručná reťazová brzda, ani v situácii, keď má byť aktívny nemanuálny brzdný systém reťaze (EN ISO 11681-1:2008 – časti 5.5.1 a 5.5.2).
                        
                     
         
               (3)
            
            
               Nemecké orgány uviedli, že hoci bolo na reťazovej píle umiestnené označenie CE, nebolo k nemu priložené vyhlásenie o zhode ES, ktoré by vyhotovil a podpísal výrobca alebo jeho oprávnený zástupca v súlade s požiadavkami článku 5 ods. 1 písm. e) smernice 2006/42/ES. Takisto uviedli, že zatiaľ čo prenosné reťazové píly patria do kategórií strojových zariadení uvedených v prílohe IV k smernici, na ktoré sa musí uplatňovať jeden z postupov posudzovania zhody uvedených v článku 12 ods. 3 alebo ods. 4, nebol predložený žiaden dôkaz o tom, že by reťazová píla typu HV 0003 bola predmetom takéhoto posúdenia.
            
         
               (4)
            
            
               K oznámeniu bola priložená inšpekčná správa, ktorú vypracovala spoločnosť Deutsche Prüf- und Zertifizierungsstelle für Land- und Forsttechnik GbR.
            
         
               (5)
            
            
               V súlade s postupom stanoveným v článku 11 ods. 3 smernice 2006/42/ES Komisia napísala výrobcovi a dovozcovi a vyzvala ich, aby predložili pripomienky k opatreniu, ktoré nemecké orgány prijali.
            
         
               (6)
            
            
               Od výrobcu neprišla žiadna odpoveď. Dovozca Komisiu informoval o tom, že predaj reťazovej píly skončil a že tento typ reťazovej píly už nedováža.
            
         
               (7)
            
            
               Preskúmaním dôkazov od nemeckých orgánov sa potvrdzuje, že reťazová píla typu HV 0003 vyrábaná spoločnosťou Regal Tools Co. Ltd. nespĺňa základné zdravotné a bezpečnostné požiadavky smernice 2006/42/ES a že tento nesúlad s požiadavkami predstavuje pre používateľov vážne riziko zranenia,
            
         PRIJALA TOTO ROZHODNUTIE:
   Článok 1
   Opatrenia, ktoré nemecké orgány prijali s cieľom zakázať uvedenie reťazovej píly typu HV 0003 vyrábanej spoločnosťou Regal Tools Co. Ltd. na trh, je odôvodnené.
   Článok 2
   Toto rozhodnutie je určené členským štátom.
   
      V Bruseli 31. mája 2013
      
         
            Za Komisiu
         
         Antonio TAJANI
         
            podpredseda
         
      
   
   
      (1)  Ú. v. EÚ L 157, 9.6.2006, s. 24.